BDMS เตรียมซื้อรพ.เมืองราช มูลค่า 1.43 พันลบ. คาดแล้วเสร็จเดือนก.ย.นี้
BDMS เตรียมซื้อ “บริษัท ก.วสุพล” ผู้ดำเนินธุรกิจ รพ.เมืองราชใน จ.ราชบุรี มูลค่าไม่เกิน 1.43 พันลบ. เพื่อขยายธุรกิจรพ. คาดแล้วเสร็จเดือนก.ย.58 อีกทั้งตั้ง “รพ.กรุงเทพเชียงราย” ทุนจดทะเบียน 100 ลบ. เพื่อลงทุนในธุรกิจรพ.เอกชนในจ.เชียงราย 
2 ก.ค. 2558

บริษัท กรุงเทพดุสิตเวชการ จำกัด (มหาชน) หรือ BDMS ระบุว่า ที่ประชุมคณะกรรมการบริษัทวานนี้ (1 ก.ค.) อนุมัติจัดตั้งบริษัทย่อยใหม่ภายใต้ชื่อบริษัท โรงพยาบาลกรุงเทพเมืองราช จำกัด เพื่อรองรับการขยายการลงทุนและการดำเนินธุรกิจโรงพยาบาลในจ.ราชบุรี มีทุนจดทะเบียน 1.3 พันล้านบาท โดยบริษัทถือหุ้นสัดส่วน 99.99%
พร้อมกันนี้อนุมัติให้บริษัทย่อยดังกล่าวเข้าซื้อและรับโอนกิจการทั้งหมดของบริษัท ก.วสุพล จำกัด ซึ่งประกอบธุรกิจโรงพยาบาลเอกชนในจ.ราชบุรี ภายใต้ชื่อ โรงพยาบาลเมืองราช
โดยบริษัทย่อยใหม่จะรับโอนทรัพย์สินและหนี้สินของก.วสุพล ซึ่งจะชำระราคารับโอนกิจการเป็นเงินสดไม่เกิน 1,431,000,000 บาท พร้อมรับโอนหนี้สินทั้งหมดของก.วสุพล ซึ่งมีจำนวนไม่เกิน 47,000,000 บาท เพื่อเป็นการตอบแทนการโอนกิจการทั้งหมดของก.วสุพล ซึ่งเงื่อนไขหลักของการเข้าทำรายการดังกล่าว ขึ้นอยู่กับผลการตรวจสอบสถานะสินทรัพย์ (Due diligence) ของก.วสุพล โดยเบื้องต้นคาดว่ากระบวนการรับโอนกิจการทั้งหมดจะเสร็จสิ้นภายในเดือนก.ย.58
ทั้งนี้ การเข้าลงทุนดังกล่าวจะเป็นการขยายเครือข่ายโรงพยาบาลในภูมิภาคตะวันตก เพื่อเพิ่มศักยภาพของกลุ่มบริษัทในการรองรับลูกค้าระดับกลาง และเป็นช่องทางการส่งต่อคนไข้ให้แก่โรงพยาบาลในเครือของบริษัท โดยแหล่งที่มาของเงินทุนจะมาจากการดำเนินการภายในของกิจการและการระดมทุนจากภายนอก
อนึ่ง โรงพยาบาลเมืองราช เป็นโรงพยาบาลประเภทที่รับผู้ป่วยไว้ค้างคืน มีจำนวนเตียงจดทะเบียน 100 เตียง และมีศักยภาพในการรองรับผู้ป่วยในถึง 125 เตียง ปัจจุบันบริษัท โรงพยาบาลกรุงเทพสนามจันทร์ จำกัด ถือหุ้นใหญ่ในสัดส่วน 25%
นอกจากนี้ที่ประชุมคณะกรรมการบริษัท ยังอนุมัติจัดตั้งบริษัทย่อยแห่งใหม่ ภายใต้ชื่อ บริษัท โรงพยาบาลกรุงเทพเชียงราย จำกัด เพื่อลงทุนในธุรกิจโรงพยาบาลเอกชนในจ.เชียงราย โดยมีทุนจดทะเบียน 100 ล้านบาท และบริษัทเป็นผู้ถือหุ้น 100%